b'\n_START_ARTICLE_\nVladar (Machiavelli)\n_START_PARAGRAPH_\nPomembnost Niccola Machiavellija sloni predvsem na njegovi politi\xc4\x8dni razpravi Vladar (italijansko Il Principe), napisani okrog leta 1513 in neobjavljeni do leta 1532, pet let po avtorjevi smrti. Pravzaprav to Machiavellijevo delo ne sodi k ostalim, objavljenim \xc5\xa1e za \xc4\x8dasa njegovega \xc5\xbeivljenja, vendar je zagotovo najbolj poznano in je privedlo do izrazov, kot je makiavelizem.\n_START_SECTION_\nOdzivi\n_START_PARAGRAPH_\nMachiavellijevo ime in izraz makiavelisti\xc4\x8den sta se dolgo \xc4\x8dasa uporabljala kot o\xc4\x8ditek, kar lahko v veliki meri pripi\xc5\xa1emo nepopolnemu razumevanju njegovih postopkov. Vendar v vpra\xc5\xa1anju jasnosti njegovih misli in sloga med kritiki ni nasprotujo\xc4\x8dih si mnenj. V splo\xc5\xa1nem mu pripisujejo ustanovitev evropske in azijske miselne \xc5\xa1ole, navezujo\xc4\x8de se celo na miselnost Kitajcev Sun Cuja in Konfucija. Zadnji je posebej poudarjal vrednost posnemanja pri ustvarjanju navad._NEWLINE_Machiavelli je v upanju, da bi pridobil zaposlitev, Vladarja posvetil Lorenzu di Pieru Medi\xc4\x8dejskemu, vendar mu ta ni odpustil prej\xc5\xa1njega zavzetega dela za fiorentinsko republiko in Machiavelliju poklon ni prinesel ni\xc4\x8desar. Delo je bilo uvr\xc5\xa1\xc4\x8deno na seznam prepovedanih knjig rimskokatoli\xc5\xa1ke Cerkve (Index librorum prohibitorum), deloma zato, ker je izzivala starej\xc5\xa1e kr\xc5\xa1\xc4\x8danske politi\xc4\x8dne teorije Toma\xc5\xbea Akvinskega in Avgu\xc5\xa1tina, katerim je Cerkev \xc5\xbee dolgo \xc4\x8dasa zaupala._NEWLINE_Machiavellijevi pogledi na vzorne lastnosti vladarja so bili posebno sporen, sodoben in smotrn del knjige. Kasnej\xc5\xa1a politi\xc4\x8dna filozofija je te teme mnogokrat ponavljala, \xc5\xa1e posebej v 20. stoletju, ko so bili taki pogledi nekaj bolj ali manj obi\xc4\x8dajnega._NEWLINE_Morda se je bolj smiselno vpra\xc5\xa1ati, katere teorije 20. stoletja v svojih zaklju\xc4\x8dkih niso makiavelisti\xc4\x8dne. Posebej tiste o vladi in politi\xc4\x8dni ekonomiji dobr\xc5\xa1en del dolgujejo temu renesan\xc4\x8dnemu delu. Delu Vladarja lahko pripi\xc5\xa1emo tudi kasnej\xc5\xa1e nravno opravi\xc4\x8dilo kolonizacije Amerik v 16. stoletju, \xc4\x8deprav so mnogi kolonisti in imperiji kljub dobr\xc5\xa1ni meri nravnega nasprotovanja nadaljevali z osvajanjem._NEWLINE_Machiavellijeve klju\xc4\x8dne misli so odklanjali tudi \xc5\xa1tevilni renesan\xc4\x8dni humanisti, kot na primer Erazem Rotterdamski. Vladar je izzval rimskokatoli\xc5\xa1ko sholasti\xc4\x8dno filozofijo, da bi poiskala versko misel razsvetljenstva in tako tudi sodobnega \xc4\x8dasa. Zato zaseda edinstveno mesto v razvoju evropske misli.'